Norges Kristne Råd (NKR) takker for arbeidet departementet har gjort med Prop. 102 L (2025-2026), og for muligheten til å gi høringsinnspill på lovforslaget.
NKR har under tidligere høringsrunder og forarbeid til lovforslaget vært særlig opptatt av: 
· At taushetsplikten fortsatt må være forankret i norsk lovgivning.
· At den nåværende loven har behov for oppdatering for å svare til hvordan tros- og livssynssamfunn er organisert i dag.
· At personkretsen som omfattes av lovgivningen må tydeliggjøres.
· At et nødvendig handlingsrom for at tros- og livssynssamfunn kan melde fra om bekymringer for barn og unge til barnevernstjenesten sikres.  
NKR er glade for at disse punktene er tatt på alvor i lovforslaget og er fornøyd med hovedretningen i lovforslaget.
Særlig er vi fornøyd med
· At taushetsplikten forblir forankret i norsk lovgivning, men flyttes fra straffeloven til trossamfunnsloven.
· At den utdaterte rollen «forstander» erstattes med en personkrets som bedre svarer til dagens tros- og livssynsfelt.
· At både muligheten for å melde fra til barnevernstjenesten når vilkårene i barnevernslovens § 13-2 første ledd bokstav a til e er oppfylt, samt muligheten til å dele opplysninger med andre så lang det er nødvendig for å unngå fare for liv eller helse er tatt med i lovforslaget. Dette er i tråd med vår tilbakemelding i forrige høringsrunde.
· At retten til å melde fra til barnevernstjenesten og til å dele opplysninger for å unngå fare for liv eller helse er formulert som en adgang og ikke som en plikt, slik at trosfriheten er ivaretatt for trossamfunn som praktiserer en absolutt taushetsplikt for eksempel i forbindelse med skriftemål. 
· At medhjelpere og medhjelperes taushetsplikt er tydeligere definert. Dette ved at medhjelperes taushetsplikt tydelig er utledet av den avgrensede personkretsens taushetsplikt i lovens første ledd, og at medhjelperen bare har straffeansvar dersom personen som har taushetsplikt etter første ledd har informert sin medhjelper om taushetsplikten. 
Videre har vi et punkt vi vil kommentere nærmere og be komitéen ta stilling til:
Om avgrensning av personkretsen
NKR støtter at formuleringen av personkretsen endres, og er enige i at personkretsen slik den er formulert i lovforslaget svarer bedre til dagens virkelighet i tros- og livssynssektoren enn formuleringen i gjeldende rett. Likevel vil vi stille spørsmål ved om personkretsen i lovforslaget er tilfredsstillende definert.
I avgrensningen av personkretsen er det viktig at
1. Avgrensningen er tilstrekkelig tydelig, og minimerer risikoen for forvirring og feiltolkning av hvilke roller som omfattes av rollen i så stor grad som mulig.
2. De roller som bør omfattes av loven for å sikre konfidentens trygghet er omfattet.
3. Personkretsen ikke formuleres så åpent at for mange roller omfattes av loven.
Samtidig er realiteten at Den norske kirke (DNK), trossamfunnene og livssynssamfunnene er svært forskjellig organisert og har svært forskjellig tradisjon, lære og praksis for hva det vil si å utøve lederskap, og åndelig og eksistensiell omsorg, og hvem som gjør det.
Disse faktorene gjør det svært krevende å definere personkretsen på en tilfredsstillende måte.
Departementet forsøkte i Høringsnotat om taushetsplikt i tros- og livssynssamfunn i fjor å definere en snever personkrets. Høringsinstansenes respons viser imidlertid at høringsnotatets formulering ikke var tilstrekkelig tydelig, da den av flere instanser ble tolket til å omfatte flere roller enn det som var departementets intensjon. Blant annet oppfattet flere det som at personkretsen skulle omfatte diakoner, kateketer og trosopplærere i DNK, og i andre tros- og livssynssamfunn bl.a. sjelesørgere, personer som utøver organisert religiøs eller livssynsbasert samtale- og veiledningstjeneste og forbedere. Denne utvidede forståelsen ble av mange instanser omtalt som ønsket. 
I lovforslaget har departementet valgt å respondere på dette ved å presisere hvordan den snevre personkretsen er ment å avgrenses under 5.1.4.1 Personkretsen etter første ledd, og ved en omstrukturering av setningen om personkretsen i første ledd i forslaget til lovtekst. I 5.1.4.1 gjør departementet det klart at ingen av de ovenfor nevnte rollene utover prester og tilsvarende ledere skal omfattes av loven.
Departementet begrunner dette i 5.1.4.1 med at «det verken er hensiktsmessig eller ønskelig at alle mennesker som kan havne i en betroelsessituasjon, skal være bundet av en lovregulert og straffebelagt taushetsplikt.» Og videre at «[e]n utvidelse av personkretsen vil etter departementets vurdering føre til større uklarhet rundt hvem som er omfattet av taushetsplikten og en svekkelse av de hensynene taushetsplikten skal ivareta.» Videre viser departementet til ønsket om å begrense detaljregulering av tros- og livssynssamfunns indre anliggender for å ta hensyn til prinsippet om det livssynsåpne samfunn, menneskerettigheter og Grunnlovens bestemmelser angående dette, og at «forslagets definerte personkrets er med å trekke en rimelig grense mellom hva det er staten skal regulere og hva sivilsamfunnet skal ta seg av.» Departementet foreslår følgelig at taushetsplikt for de øvrige rollene som er blitt nevnt av høringsinstansene ordnes med interne regelverk og sanksjoner.
NKR følger langt på vei departementets vurdering. Samtidig vil vi poengtere at hovedhensikten med selve loven er å sikre konfidentens privatliv og et trygt rom for betroelser. Departementet sier selv at de ønsker å «knytte taushetsplikten til en avgrenset personkrets som det er knyttet en spesiell forventning om taushetsplikt til» (5.1.4.1 tredje ledd). Her er det vanskelig å trekke en tydelig grense for hvilke roller det er knyttet en slik spesiell forventning til, men det er rimelig å anta at forventningen om taushetsplikt i mange sammenhenger er tilsvarende det samme overfor en diakon i Den norske kirke eller en organisert tros- eller livssynsbasert veileder eller sjelesørger, som til en prest. I noen sammenhenger vil det være slike roller, mer enn mer overordnede roller med «et overordnet ansvar for tros- og livssynsutøvelse» (jf. det ene av de to kriteriene som departementet legger til grunn for hvem som skal omfattes av personkretsen (9.1. femte ledd)), som det vil være knyttet spesiell forventning om taushetsplikt til.
Altså oppleves det også nå noe utydelig om lovforslaget treffer helt på den ønskede personkretsen, og om dette er tydelig nok formulert til å unngå forvirring. F.eks. forstår vi det slik at livssynsveiledere i Human-Etisk Forbund (HEF) ikke vil være omfattet av personkretsen i lovforslaget, da disse sannsynligvis ikke kan sies å møte kriteriet om «overordnet ansvar for tros- og livssynsutøvelse» all den tid f.eks. diakoner i Den norske kirke eller organiserte sjelesørgere i trossamfunn ikke anses å møte dette kriteriet. Samtidig er det vår forståelse at det er nettopp livssynsveilederne i HEF det er mest ønskelig at nå skal omfattes av taushetsplikten i HEF. Tilsvarende problemstillinger vil være gjeldende i flere trossamfunn, slik at avgrensningen av personkretsen i lovforslaget og kriteriene for denne avgrensningen fortsatt, slik vi ser det, innebærer en del uklarhet. 
Vi vil derfor:
· Be komiteen om å vurdere muligheten for og hensiktsmessigheten av en noe, men samtidig begrenset, utvidelse av personkretsen, for å kunne inkludere noen flere roller som det er knyttet en spesiell forventning om taushetsplikt til.
· Be komiteen vurdere om personkretsen, slik den endelig blir definert, kan formuleres slik at det blir enda tydeligere for andre tros- og livssynssamfunn enn Den norske kirke hvem som er omfattet og ikke. Gjerne i lovformuleringen, men i det minste må det utdypes og presiseres enda tydeligere i forskrift. Også dersom departementets ønskede personkrets blir gjeldende mener vi lovforslagets formulering muligens uttrykker ønsket avgrensning noe utydelig for de andre gruppene enn Den norske kirke. Kanskje vil det å samle rollene i registrerte trossamfunn og livssynssamfunn i samme setningsledd og la «med tilsvarende funksjoner» gjelde for begge disse tydeligere vise at både «religiøse ledere» og «personer … i livssynssamfunn» skal forstås med henvisning til presterollen i DNK.
· Be om at loven innføres for en prøveperiode, med en evaluering og mulighet for å gjøre endringer. Dette mener vi er viktig fordi det mest sannsynlig vil bli tydeligere gjennom utprøving hvilke justeringer som må gjøres for å treffe en ønsket og hensiktsmessig personkrets i bredden av sektoren.
